જેસૂમેલ અને સાઈકલની પ્રેરણાથી ભીખ માગનારી મહિલાઓ આજે પોતાની આવડતના જોરે સફળતા મેળવી રહી છે. આ મહિલાઓ આજે ટોપી, ચપ્પલ, બ્રેસલેટ વગેરે તૈયાર કરીને કાશીના વિવિધ ઘાટ પર વેચે છે અને તેના દ્વારા પોતાના પરિવારનું ભરણપોષણ કરે છે. આ બે બહેનોના કારણે આજે આ મહિલાઓના સંતાનો શિક્ષણ લેતા પણ થયા છે. લગભગ પાંચ વર્ષ પહેલાં જેસૂમેલ કાશી આવી હતી. કાશીના ઘાટ પ્રત્યે તેને ખૂબ જ આકર્ષણ હતું. દરરોજ તે કલાકો સુધી અહીંયા બેસી રહેતી. ઘાટના કિનારે બેસીને તે કલાકો સુધી ઘાટના પગથિયે અથડાતી પાણીની લહેરો અને તેમાંથી પરાવર્તિત થતાં સૂર્યના કિરણોને જોઈ રહેતી. અહીંયાના રીત રિવાજો, પરંપરા અને સંસ્કૃતિનું નિરિક્ષણ કર્યા કરતી. તે સતત આ બધું સમજવાનો પ્રયાસ કરતી. આ ઘાટ પર કંઈક એવું હતું જે તેને ખૂંચતું હતું. આ દ્રશ્યો તેના હૃદયને કોરી ખાતા હતા. હકિકત એ હતી કે ઘાટના કિનારે આવનારા લોકો પાસે ભીખ માગતી મહિલાઓ અને તેમના સંતાનોનું દ્રશ્ય જેસૂમેલને ખૂંચતું હતું. જેસૂમેલે આ મહિલાઓ અને તેમના બાળકો અંગે કંઈક કરવાનું નક્કી કર્યું. મહિલાઓ અને બાળકો દ્વારા ભીખ માગીને ગુજરાન ચલાવવાનું તેને એ હદે ચોટ પહોંચાડી ગયું કે તેણે એક ડઝન મહિલાઓને આત્મનિર્ભર થવા માટે પ્રેરિત કરવાનું શરૂ કરી દીધું.